Ir-Regolament tal-Kunsill (KE) Nru 1138/98
tat-28 ta' Mejju 1998
li jemenda l-Annessi II u III tar-Regolament (KE) Nru 519/94 dwar ir-regoli komuni għall-importazzjonijiet minn ċerti pajjiżi terzi
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 113 tiegħu,
Wara li kkunsidra l-proposta mill-Kummissjoni,
Billi r-Regolament (KE) Nru 519/94 [1] introduċa, fir-rigward tar-Repubblika Popolari taċ-Ċina, il-kwoti mniżżla fl-Anness II ma' dak ir-Regolament u l-miżuri ta' sorveljanza mniżżla fl-Anness III tiegħu;
Billi l-objettiv tal-Kunsill fit-twaqqif tal-kwoti kien biex joħloq bilanċ bejn livell xieraq ta' protezzjoni għall-industriji Komunitarji konċernati u ż-żamma ta' livell aċċettabbli ta' kummerċ maċ-Ċina, wara li jitqiesu l-interessi varji involuti;
Billi l-analiżi ta' l-indiċi ewlenija ekonomiċi, b'mod partikolari l-volum u s-sehem tas-suq ta' l-importazzjonijiet ¬iniżi, iwassal għall-konklużjoni li l-kwota fuq il-ġugarelli li jaqgħu fi ħdan il-kodiċijiet SA/NM 950341, 950349 u 950390 għandha tiġi abolita u abolizzjoni ta' din ix-xorta ma kienet tkun la inkonsistenti ma' l-objettiv ta' hawn fuq u lanqas ma tħarbat probabbilment is-suq Komunitarju;
Billi, fid-dawl ta' l-esperjenza miksuba fl-implimentazzjoni tal-kwoti, is-sitwazzjoni tal-produtturi Komunitarji kkonċernati tindika li aġġustament ‘il fuq ta' 5 % tal-kwoti kienet tkun xierqa u ma kienet la tkun inkonsistenti ma' l-objettiv ta' hawn fuq u lanqas ma tħarbat probabbilment is-suq Komunitarju; billi, iżda, fil-każ taż-żraben ix-xorta partikolarment sensittiva ta' l-industrija turi li għalissa ebda żieda m'hi xierqa;
Billi l-prodotti li għalihom il-kwota hi abolita b'dan ir-Regolament għandhom, iżda, ikunu soġġetti għal sorveljanza Komunitarja minn qabel, biex jiġi assigurat il-monitoraġġ xieraq tal-volum u tal-prezzijiet ta' l-importazzjonijiet tal-prodotti kkonċernati;
Billi l-kwoti kwantitattivi u l-miżuri ta' sorveljanza introdotti bis-saħħa tar-Regolament (KE) Nru 519/94 għandhom għalhekk ikunu emendati,
ADOTTA DAN IR-REGOLAMENT:
Artikolu 1
L-Annessi II u III mar-Regolament (KEE) Nru 519/94 għandhom jinbidlu bl-Annessi li jidhru fl-Annessi I u II ma' dan ir-Regolament rispettivament.
Artikolu 2
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Jannar 1998.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-28 ta' Mejju 1998.